የሱዳን ጦር የተቆጣጠረውን ድንበር ለመልቀቅ ፈቃደኛ ባይሆንም  ከመደራደር ውጪ መፍትሔ እንደሌለው ተገለጸ
የግብፅ የደኅንነት ኃላፊ ከሱዳን ወታደራዊ ኃላፊዎች ጋር መክረዋልከሳምንታት በፊት የኢትዮጵያን ድንበር ከ20 እስከ 40 ኪሎ ሜትሮች በማለፍ በርካታ የእርሻ ሥፍራዎችን የተቆጣጠረው የሱዳን ጦር የያዛቸውን የኢትዮጵያ ክፍሎች ለመልቀቅ ፈቃደኛ ባይሆንም፣ ኢትዮጵያ ግን ከመደራደር ውጪ ጦርነት አማራጭ እንደማይሆን ገለጸች፡፡ወቅታዊ ሁኔታዎችን በማስመልከት ማክሰኞ ታኅሳስ 27 ቀን 2013 ዓ.ም. በጽሕፈት ቤታቸው ጋዜጣዊ መግለጫ የሰጡት የውጭ ጉዳይ ሚኒስቴር ቃል አቀባይ ዲና ሙፍቲ (አምባሳደር)፣ ከሱዳን ጋር የድንበር ውዝግቡ የቆየና እ.ኤ.አ. ከ1902 ጀምሮ ሲንከባለል የመጣ እንደሆነ አስታውሰዋል፡፡ የአሁኑን ሁኔታ ለየት የሚያደርገው ኢትዮጵያ በሰሜኑ የአገሪቱ ክፍል በሕግ ማስከበር ተግባር ላይ ሳለች፣ የሱዳን ጦር የኢትዮጵያን ድንበር አልፎ ጥቃት መፈጸሙ እንደሆነ ገልጸዋል፡፡ይሁንና ኢትዮጵያ ሱዳን የተቆጣጠረችውን ድንበሯን ለቃ እንድትወጣ በመጠየቅ፣ ወደ ቀድሞ ሁኔታ እንዲመለስና በድንበር ማካለሉ ላይ ውይይት እንዲደረግ ጥያቄ ማቅረቧን የተናገሩት ቃል አቀባዩ በሱዳን በኩል ግን በጦሩ የተያዘውን መሬት የመልቀቅ ፍላጎት እንደሌለ ጠቁመዋል፡፡ ለመፍትሔው ከችኮላ ይልቅ የሞራል ልዕልና እንደሚያስፈልግ የጠቀሱት ዲና (አምባሳደር)፣ ይኼንን የሱዳን ድርጊት የሚደግፉ ኃይሎች ከጀርባ እንዳሉ አስታውቀዋል፡፡ ይሁንና እነዚህ ኃይሎች ማን እንደሆኑ አሁንም ሆነ ወደፊት በስም ጠርተው እንደማይናገሩ አስረድተዋል፡፡ ነገር ግን ‹‹እኛ ነን እንዲህ የተባልነው የሚሉ ካሉ ግን ምንም ማድረግ አይቻልም›› ብለዋል፡፡ቃል አቀባዩ ባለፈው ሳምንት በሰጡት ተመሳሳይ አስተያየት በግብፅ በኩል ቅሬታ መሰማቱ የሚታወስ ነው፡፡የሱዳን ጦር የኢትዮጵያ አርሶ አደሮች የነበሩበትን አል ፋሻጋ የተባለውን ሥፍራ የተቆጣጠረ ሲሆን፣ የጦሩ ከፍተኛ የጦር መኮንኖች የሱዳን የዳቦ ቅርጫት ከምትባለው ገዳሪፍ ጋር የሚዋሰነውን ይህንን ሥፍራ መቆጣጠራቸውን በማስታወቅ ለመልቀቅ ፈቃደኛ እንዳልሆኑ ሲናገሩ ተደምጠዋል፡፡ይህ በእንዲህ እንዳለ ለወራት ተቋርጦ የነበረው የታላቁ ህዳሴ ግድብ ውኃ ሙሌትና አሠራርን በተመለከተ የሚደረገው ውይይት እንዲቀጥል የወቅቱ የአፍሪካ ኅብረት ሊቀመንበር ደቡብ አፍሪካ ያቀረበችውን ጥያቄ ተቀብለው ወደ ውይይቱ የተመለሱት ኢትዮጵያ፣ ሱዳንና ግብፅ የውኃና የውጭ ጉዳይ ሚኒስትሮችን ውይይት ተከትሎ ይደረግ የነበረው የባለሙያዎች ውይይት በሱዳን አለመገኘት ሳይካሄድ ቀርቷል፡፡ ሱዳንና ኢትዮጵያ የደቡብ አፍሪካ የውጭ ጉዳይና ዓለም አቀፍ ትብብር ሚኒስቴር እንዲሁም የአፍሪካ ኅብረት ሥራ አስፈጻሚ በባለሙያዎች አማካይነት ያቀረቡትን የመወያያ ሰነድ ያፀደቁና ለመወያየት ዝግጁ የነበሩ ቢሆንም፣ ሰነዱን ያልተቀበለችው የግብፅ የደኅንነት ኃላፊ አባስ ካመል በሱዳን ተገኝተው በህዳሴ ግድብና በኢትዮ-ሱዳን ድንበር ጉዳይ ላይ ውይይት ማድረጋቸው ተነግሯል፡፡አባስ ካመል በሱዳን በነበራቸው ቆይታ ከወታደራዊ ምክር ቤቱ ዋና ጸሐፊ አብዱልፋታህ አል ቡርሃን፣ ከምክትላቸው መሐመድ ሐምዳን ደጋሎ፣ እንዲሁም ከጠቅላይ ሚኒስትር አብደላ ሃምዶክ ጋር እንደተወያዩ የተገለጸ ሲሆን፣ የግብፅ ደኅንነት ሹሙ ጉብኝት ባደረጉበት ሰኞ ታኅሳስ 26 ቀን 2013 ዓ.ም. ይደረግ የነበረው የግድቡ ድርድር ላይ ሱዳን ሳትገኝ ቀርታለች፡፡ ይሁንና ግብፅና የውይይቱ ሰብሳቢ የነበረችው ኢትዮጵያ መገኘታቸው ታውቋል፡፡ከሱዳን ወታደራዊ ምክር ቤቱ ሰብሳቢ ጋር የግብፅ የደኅንነት ሹም በነበራቸው ውይይት፣ ለሱዳን የሚያስፈልጋትን ድጋፍ በተለያዩ ዘርፎች ለማድረግ ፈቃደኝነታቸውን መግለጻቸውም ተሰምቷል፡፡ ባለፈው ሳምንት መጨረሻ በሱዳን ዳርፉር ግዛት ለዓመታት ተሰማርቶ የቆየው የተባበሩት መንግሥታት ድርጅት የሰላም አስከባሪ ልዑክ ቆይታውን ጨርሶ መውጣቱን ተከትሎ፣ በዳርፉርና አካባቢው አመፆች መከሰታቸው እየተነገረ ሲሆን፣ የሱዳን መንግሥት ገና ተረጋግቶ አገር መምራት የሚችልበት ሁኔታ ላይ ባለመሆኑ፣ ግብፅ ለዚህ ቀጣና መረጋጋት ወታደራዊና ሌሎች ድጋፎችን ልታደርግ ትችላለች የሚሉ አስተያየቶች ይደመጣሉ፡፡ ለዚህም እንደ ማሳያ የሚቀርበው ሱዳንና ግብፅ በቅርቡ ያደረጉት ወታደራዊ ልምምድ ሲሆን፣ በወታደራዊ ዘርፍ ለመተባበር ከስምምነት ደርሰዋል፡፡